# Hayao Miyazaki

| Hajao Mijadzakis jap. 宮崎 駿 |
| --- |
|  |
| Gimė | 1941 m. sausio 5 d. Bunkijas, Tokijas, Japonija |
| Sutuoktinis (-ė) | Akemi Ōta |
| Vaikai | Gorō Miyazaki Keisuke Miyazaki |
|  |
| Veikla | Anime režisierius · scenaristas · manga rašytojas · kadruočių dailininkas · iliustratorius |
| Aktyvumo metai | 1963–dabar |
|  |
|  **Vikiteka** | Hayao Miyazaki |

**Hajao Mijadzakis** (jap. 宮崎 駿 = *Miyazaki Hayao*; g. 1941 m. sausio 5 d. Tokijuje, Japonijoje) – įžymus daugybės animacinių pilnametražių filmų režisierius, vienas iš animacijos studijos „Studio Ghibli“ įkūrėjų.

Vakaruose šis režisierius išgarsėjo 1997 metais animacijos studijai „Miramax“ parodžius jo animacinį filmą „Princesė Mononokė“. Maždaug tuo metu jo filmai sulaukė komercinės sėkmės Japonijoje ir Rytų Azijoje. 2001-aisiais jo filmas „Stebuklingi Šihiros nuotykiai Dvasių pasaulyje“ (*Spirited away*) tapo pelningiausiu visų laikų filmu Japonijoje ir pirmuoju anime filmu, pelniusiu Oskarą.

Mijadzaki filmai vienijami tokių bendrų temų, kaip žmonijos santykis su gamta ir technologijomis, iškylančios dilemos vadovaujantis pacifistiniais principais.
Pagrindiniai jo filmų herojai stiprūs, merginos nepriklausomos, siužetuose pasirodantys gyventojai turi moralines vertybes, yra ambicingi ir tesintys pažadus bei siekiantys užsibrėžtų tikslų.

Dėl finansinės Mijadzaki filmų sėkmės jis imtas lyginti su Vakarų animatoriais, Voltu Disnėjumi ir Niku Parku. 2006-aisiais žurnalas „TIME“ paskelbė Mijadzaki vienu įtakingiausiu azijiečiu per 60 metų.
Mijadzaki kurti pilnametražiai filmai „Nausikaja iš Vėjų slėnio“ (*Nausicaä of the Valey of the Wind*, 1984 m.), „Dangaus pilis Laputa“ (*Castle in the Sky*, 1986 m.), „Mano kaimynas Totoro“ (*My neighbor Totoro*, 1988 m.) ir „Kikės siuntų tarnyba“ (*Kiki‘s Delivery Service*, 1989 m.) pelnė anime ir pramogų žurnalo „Animage“ didžiuosius prizus.

## Ankstyvasis gyvenimas

Mijadzakis gimė Bunkijo seniūnijoje (Tokijas) ir buvo antrasis iš keturių brolių. Per Antrąjį pasaulinį karą Mijadzaki tėvas Kacudži vadovavo lėktuvų gamybos įmonei, kurią įkūrė jo brolis (Mijadzaki dėdė). Tuo laikotarpiu Mijadzaki mokėsi piešti lėktuvus ir taip išsivystė jo visą gyvenimą jais trunkantis susižavėjimas, kuris atsiskleidė ir jo animaciniuose filmuose.

Jo motina buvo nepasotinama skaitytoja, nuolat abejojusi dėl visuomenės priimtų normų. Mijadzaki prisipažino, kad polinkį į abejones ir skepticizmą paveldėjo būtent iš motinos. Nuo 1947 iki 1955 metų ji buvo gydoma nuo tuberkuliozės, tad Mijadzaki šeimai dažnai teko persikraustyti. Šis ir kiti išgyvenimai atsispindi jo darbuose, kaip, pvz., filme „Mano kaimynas Totoro“ vaizduojama šeima, kurioje motina serga labai panašiai, kaip ir Mijadzakio motina.

Lankydamas Totojamos vidurinę mokyklą, Mijadzakis pamatė filmą „Baltosios gyvatės pasaka“ (*Hakujaden*), kuris apibūdinamas kaip pirmasis japoniškas pilnametražis spalvotas filmas. Nuo to laiko jis ėmė domėtis animacija, nors anksčiau jis norėjo tapti manga komiksų rašytoju. Jis neturėjo didelio vargo piešiant lėktuvus ar tankus, tačiau jam ypač nesisekė piešti žmones. Todėl, kad galėtų tapti animatoriumi, Mijadzakis ėmė mokytis piešti žmonių figūras. Tokių žymių dailininkų, kaip Osamu Tezuka, kūryba įtakojo jo ankstyvuosius kūrinius. Sulaukęs dėl to priekaištų, jis ėmė vystyti savo paties stilių, bet tą padaryti buvo nelengva iki kol jis pradėjo studijuoti animaciją.

Baigęs vidurinę mokyklą Mijadzakis įstojo į Gakušiuin universitetą, kur 1963 m. gavo politikos ir ekonomikos mokslų baigimo diplomus. Studijuodamas universitete jis buvo „Vaikiškos literatūros nagrinėtojų klubo“ narys, kas, anot paties Mijadzakio, buvo „artimiausia komiksams tomis dienomis“.

## Karjera

1963 m. balandį Mijadzakis gavo darbą „Toei Animation“ studijoje. Dirbdamas antraeiliu dailininku animaciniame filme „Sarginis šuo Bow Wow“ (*Watchdog Bow Wow*) greitai tapo asmeniniu „Toei Animation“ direktoriaus sekretoriumi.

2013 m. pasirodė pagal Mijadzakio manga komiksus sukurtas ir jo paties režisuotas filmas „Vėjas kyla“, kuriame pasakojama Džiro Horikošio, Antrojo pasaulinio karo laikų naikintuvo Mitsubishi A6M Zero dizainerio, istorija. Tų pačių metų rugsėjo 1 d. keletas Japonijos televizijos tinklų, įskaitant NHK, pranešė Venecijos kino festivalio metu studijos „Ghibli“ prezidento Kodži Hošino pareiškimą, jog Mijadzakis traukiasi iš pilnametražių animacinių filmų kūrybos. Rugsėjo 6 d. Tokijuje pranešimo spaudai metu Mijadzakis tai patvirtino, teigdamas, kad „Vėjas kyla“ yra jo paskutinis filmas. Mijadzakis ketina siekti naujų tikslų, tokių kaip veikla „Studio Ghibli“ muziejuje. Studijos prodiuseris Tošijo Sudzukis atskleidė, kad Mijadzakis ir toliau kurs komiksus ir šiuo metu dirba prie serijomis leisti ketinamo kūrinio apie samurajus. Kolega animatorius Isao Takahata bei vėliau ir T. Sudzukis viešai pareiškė, kad, jų manymu, Mijadzakis gali dar pergalvoti savo sprendimą, mat tokių pasitraukimo pareikšimų jau buvo ne vienas (tiesą sakant jau šeši).

## Asmeninis gyvenimas

1965 m. lapkritį Mijadzakis vedė savo bendradarbę animatorę Akemi Otą ir susilaukė dviejų sūnų: Goro ir Keisukės. Goro tapo animatoriumi ir kino filmų kūrėju, o Keisukė piešia ant medžio – jis palaipsniui sukūrė „Ghibli“ muziejų ir jame atidarė graviruoto medžio parodą pagal filmą „Širdies šnabždesys“ (*Whisper of a Heart*).

Mijadzakio atsidavimas darbui, kaip dažnai spaudoje teigta, neigiamai paveikė jo santykius su Goro. Jis yra pareiškęs, jog nenori sukurti animatorių dinastijos, ir kad jo sūnus turi užsitarnauti vardą pats. Nepaisant to, pastaruoju metu jis palaikė sūnų jo kūryboje, kartu su juo parašydamas scenarijų filmui „Nuo Aguonų kalvos viršūnės“ ir prisideda sūnaus trečiojo filmo istorijos kūrime.

## Filmografija

Mijadzakis 2009 m. San Diego Comic-Con International renginyje
Režisierius, scenaristas, parengiamieji maketai
* *Lupin III: Part 1* (7, 8, 10, 11, 13–23 anime serijos, 1971 m.), kartu su Isao Takahata
* *Yuki‘s Sun Pilot Film* (1972; filmas niekada nepasirodžiusioms anime serijoms)
* *Future Boy Conan* (anime serialas, 1978 m.)
* „*Kaliostro pilis*“ (angl. *The Castle of Cagliostro (Lupin III)*, 1979 m., pilnametražis filmas)
* *Lupin III: Part II* (145 ir 155 anime serijos, 1980 m.), slapyvardžiu Teruki Tsutomu
* *Sherlock Hound* (anime serijos, 1982 m.);
* „*Nausikaja iš Vėjų slėnio*“ (angl. *Nausicaä of the Valey of the Wind*, pilnametražis filmas, 1984 m.);
* „*Dangaus pilis Laputa*“ (angl. *Laputa: Castle in the Sky*, pilnametražis filmas, 1986 m.);
* „*Mano kaimynas Totoro*“ (angl. *My Neighbor Totoro*, pilnametražis filmas, 1988 m.);
* „*Kikės siuntų tarnyba*“ (angl. *Kiki’s Delivery Service*, pilnametražis filmas, 1989 m.);
* „*Porco Rosso*“ (pilnametražis filmas, 1992 m.);
* *On You Mark* (muzikinis klipas, 1995 m., filmui Chage ir Aska);
* „*Princesė Mononokė*“ (angl. *Princess Mononoke*, pilnametražis filmas, 1997 m.);
* „*Stebuklingi Šihiros nuotykiai Dvasių pasaulyje*“ (angl. *Spirited Away*, pilnametražis filmas, 2001 m.);
* *The Whale Hunt* (trumpametražis filmas, 2001 m.);
* *Koro’s Big Day Out* (trumpametražis filmas, 2001);
* *Mei and the Kittenbus* (trumpametražis filmas, 2002 m.);
* *Imaginary Flying Machines* (trumpametražis filmas, 2002 m.)
* *Ornithopter Story: Fly! Hiyodori Tengu Go!* (trumpametražis filmas, 2002 m.)
* „*Keliaujanti Haulo pilis*“ (angl. *Howl’s Moving Castle*, pilnametražis filmas, 2004 m.)
* *Monmon the Water Spider* (trumpametražis filmas, 2006 m.)
* *House – hunting* (trumpametražis filmas, 2006 m.)
* *The Day I Harvested A Star* (trumpametražis filmas, 2006 m.)
* „*Ponyo ant uolos prie jūros*“ (angl. *Ponyo on a Cliff*, pilnametražis filmas, 2008 m.)
* *Mr. Dough and the Egg Princess* (trumpametražis filmas, 2010 m.)
* „*Vėjas kyla*“ (angl. *The Wind Rises*, pilnametražis filmas, 2013 m.)
* „*Berniukas ir garnys*“ (angl. *The Boy and the Heron*, pilnametražis filmas, 2023 m.)

Scenų išdėstymas
* *Heidi, Girl of the Alps* (anime serialas, 1974 m.)
* *3000 Leagues in Search of Mother* (anime serialas, 1976 m.)
* *Anne of Green Gables, Episodes* (anime serialas, 1-15 epizodai, 1979 m.)
* „*Žemjūrės pasakos*“ (2006 m.)

Scenarijus, pagrindinė istorija, scenų išdėstymas, meninis sprendimas, pagrindinių scenų animacija
* *Panda! Go, Panda!*, (trumpametražis filmas, 1972 m.)
* *Panda! Go, Panda! and the Rainy-Day Circus* (パンダコパンダ 雨降りサーカスの巻 Panda Kopanda: Amefuri Saakasu no Maki), (trumpametražis filmas, 1973 m.)
* „*Arietė iš nykštukų šalies*“ (filmas, 2010 m.)
* „*Nuo Aguonų kalvos viršūnės*“ (filmas, 2011 m.)

Scenaristas, parengiamieji maketai, pagrindinė istorija, vykdomasis statytojas, antrasis režisierius
* „*Širdies šnabždesys*“ (filmas, 1995 m.)

Istorijos konsultantas, pagrindinių scenų animacija, parengiamieji maketai, scenų išdėstymas
* *Animal Treasure Island* (どうぶつ宝島 Dōbutsu Takarajima), (1971 m.)

Pagrindinių scenų animacija, parengiamieji maketai, scenų išdėstymas
* *Hols: Prince of the Sun* (filmas, 1968 m.)
* *Puss 'n Boots* (filmas, 1969 m.)
* *Flying Phantom Ship* (filmas, 1969 m.)
* *Ali Baba and the Forty Thieves* (アリババと４０匹の盗賊 Aribaba to Yonjūbiki no Tozuku), (1971 m.)

## Šaltiniai

## Nuorodos

* Studio Ghibli (japonų k.)
* Informacija apie Mijadzakį Nausicaa.net
* Hayao Miyazaki profilis Japan Zone
* Hayao Miyazaki enciklopedijoje Anime News Network
* Hayao Miyazaki svetainėje Internet Movie Database